PATVIRTINTA

Kauno suaugusiųjų ir jaunimo mokymo centro

direktoriaus 2020 m. rugpjūčio 31 d.

įsakymu Nr. V-

**KAUNO SUAUGUSIŲJŲ IR JAUNIMO MOKYMO CENTRAS**

**UGDYMO PLANAS**

**2020–2021 m. m.**

**I SKYRIUS**

**BENDROSIOS NUOSTATOS**

1. 2020–2021 mokslo metų Kauno suaugusiųjų ir jaunimo mokymo centro (toliau – Centras) ugdymo planas reglamentuoja pagrindinio ugdymo programų, individualizuotų ir pritaikytų programų; pradinio, pagrindinio, vidurinio suaugusiųjų ugdymo programų ir su šiomis programomis susijusių neformaliojo švietimo programų įgyvendinimą. Centro ugdymo planas sudarytas vadovaujantis bendraisiais ugdymo planais ir kitais teisės aktais.

2. Centro ugdymo plano tikslas – apibrėžti bendruosius ugdymo programų vykdymo reikalavimus Centro ugdymo turiniui formuoti ir ugdymo procesui organizuoti, sudarant lygias galimybes kiekvienam mokiniui siekti asmeninės pažangos ir įgyti mokymuisi visą gyvenimą būtinų bendrųjų ir dalykinių kompetencijų.

3. Centro ugdymo plano uždaviniai:

3.1. nustatyti pamokų skaičių, skirtą dalykų programoms įgyvendinti;

3.2. nustatyti reikalavimus ugdymo procesui Centre organizuoti;

4. Plane vartojamos sąvokos:

4.1. **Dalyko modulis** – apibrėžta, savarankiška ir kryptinga ugdymo programos dalis.

4.2. **Kontrolinis darbas** – žinių, gebėjimų, įgūdžių parodymas arba mokinio žinias, gebėjimus, įgūdžius patikrinantis ir formaliai vertinamas darbas, kuriam atlikti skiriama ne mažiau kaip 30 minučių.

4.3. **Laikinoji grupė** – mokinių grupė dalykui pagal modulį mokytis, diferencijuotai mokytis dalyko ar mokymosi pagalbai teikti.

4.4. **Centro ugdymo planas** – vykdomų ugdymo programų įgyvendinimo aprašas, parengtas vadovaujantis Bendraisiais ugdymo planais.

4.5. **Pamoka** – pagrindinė nustatytos trukmės nepertraukiamo mokymosi organizavimo forma.

4.6. **Specialioji pamoka** – pamoka mokiniams, turintiems specialiųjų ugdymosi poreikių, skirta įgimtiems ar įgytiems sutrikimams kompensuoti, išskirtiniams asmens gabumams ugdyti.

4.7. Kitos Centro ugdymo plane vartojamos sąvokos, apibrėžtos Lietuvos Respublikos švietimo įstatyme ir kituose švietimą reglamentuojančiuose teisės aktuose.

5. Centro ugdymo turinys įgyvendinamas vadovaujantis Pradinio, pagrindinio, vidurinio ugdymo programų aprašu, patvirtintu Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1309 „Dėl Pradinio, pagrindinio ir vidurinio ugdymo programų aprašo patvirtinimo“ (toliau – Ugdymo programų aprašas), Pradinio ir pagrindinio ugdymo bendrosiomis programomis, patvirtintomis Lietuvos Respublikos švietimo ir mokslo ministro 2008 m. rugpjūčio 26 d. įsakymu Nr. ISAK-2433 „Dėl Pradinio ir pagrindinio ugdymo bendrųjų programų patvirtinimo“ (toliau – Pagrindinio ugdymo bendrosios programos), Vidurinio ugdymo bendrosiomis programomis, patvirtintomis Lietuvos Respublikos švietimo ir mokslo ministro 2011 m. vasario 21 d. įsakymu Nr. V-269 „Dėl Vidurinio ugdymo bendrųjų programų patvirtinimo“ (toliau – Vidurinio ugdymo bendrosios programos), Geros mokyklos koncepcija, patvirtinta Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1308 „Dėl Geros mokyklos koncepcijos patvirtinimo“ (toliau – Geros mokyklos koncepcija), Bendraisiais ugdymo planais, Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašu, patvirtintu Lietuvos Respublikos švietimo ir mokslo ministro 2012 m. birželio 28 d. įsakymu Nr. V-1049 „Dėl Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašo patvirtinimo“ (toliau – Mokymosi formų ir mokymo organizavimo tvarkos aprašas) ir kt. Suimtųjų ir nuteistųjų (toliau kartu – įkalinti asmenys), laikomų tardymo izoliatoriuje (toliau – laisvės atėmimo vieta), bendrasis ugdymas organizuojamas vadovaujantis Suimtųjų ir nuteistųjų bendrojo ugdymo organizavimo tvarkos aprašu, patvirtintu Lietuvos Respublikos Vyriausybės 2016 m. sausio 14 d. nutarimu Nr. 30 „Dėl Suimtųjų ir nuteistųjų bendrojo ugdymo ir profesinio mokymo organizavimo“, Lietuvos Respublikos Vyriausybės 2020 m. gegužės 20 d. nutarimu Nr. 504,,Dėl ugdymosi šeimoje įgyvendinimo tvarkos aprašo patvirtinimo“.

6. Centre įgyvendinamoms ugdymo programoms vykdyti rengiamas ugdymo planas vieneriems mokslo metams. Jame, atsižvelgiant į Centro kontekstą, pateikiami ugdymo turinio įgyvendinimo sprendimai.

**II SKYRIUS**

**UGDYMO ORGANIZAVIMAS**

**PIRMASIS SKIRSNIS**

**MOKSLO METŲ TRUKMĖ**

7. Ugdymo organizavimas 5–10, I–IV gimnazijos klasėse.

7.1. Mokslo metų ir ugdymo proceso pradžia – 2020 m. rugsėjo 1 d.

7.2. Ugdymo proceso trukmė 5–10, I–III gimnazijos klasės mokiniams – 185 ugdymo dienos, IV gimnazijos klasės mokiniams – 163 ugdymo dienos.

|  |  |  |
| --- | --- | --- |
| **Klasės** | **Ugdymo proceso**  **pabaiga** | **Ugdymo proceso trukmė savaitėmis** |
| **5-10 ir I-III gimnazijos klasės** | 06-22 | 37 |
| **IV gimnazijos klasės** | 05–21 | 33 |

7.3. Ugdymo proceso metu skiriamos atostogos:

|  |  |
| --- | --- |
| Rudens atostogos | 2020 m. spalio 26 d. – spalio 30 d. |
| Žiemos (Kalėdų) atostogos | 2020 m. gruodžio 23 d. – 2021 m. sausio 5 d. |
| Žiemos atostogos | 2021 m. vasario 15 d. – vasario 19 d. |
| Pavasario (Velykų) atostogos | 2021 m. balandžio 6 d. – balandžio 9 d. |

7.4. Ugdymo procesas skirstomas į trimestrus:

|  |  |  |  |
| --- | --- | --- | --- |
|  | **Trimestrai** | | |
| **Klasės** | **I trimestras**  **(nuo - iki)** | **II trimestras**  **(nuo - iki)** | **III trimestras**  **(nuo - iki)** |
| **5-10 ir I-III gimnazijos klasės** | 2020-09-01 iki  2020-11-30 | 2020-12-01 iki  2021-03-05 | 2021-03-08 iki  2021-06-22 |
| **IV gimnazijos klasės** | 2020-09-01 iki  2020-11-30 | 2020-12-01 iki  2021-03-05 | 2021-03-08 iki  2021-05-21 |

8. Centras dirba šešias dienas per savaitę. Pamokų laikas:

Dieninis srautas

I pamoka 8.30 – 9.15

II pamoka 9.25 – 10.10

III pamoka 10.20 – 11.05

IV pamoka 11.25 – 12.10

V pamoka 12.30 – 13.15

VI pamoka 13.25 – 14.10

VII pamoka 14.20 – 15.05

Vakarinis srautas (2 vakarų neakivaizdininkai)

I pamoka 16.30– 17.15

II pamoka 17.25– 18.05

III pamoka 18.15– 19.00

IV pamoka 19.30– 20.15

V pamoka 20.20– 21.05

Šeštadieninis srautas

I pamoka 8.30 – 9.15

II pamoka 9.20 – 10.05

III pamoka 10.10 – 10.55

IV pamoka 11.00 – 11.45

V pamoka 12.15 – 13.00

VI pamoka 13.05 – 13.50

VII pamoka 13.55 – 14.40

9. Suaugusiųjų klasės formuojamos kelis kartus per metus.

10. Vasaros atostogos 5–10, I–III gimnazijos klasės mokiniams skiriamos pasibaigus ugdymo procesui. Vasaros atostogos IV gimnazijos klasės mokiniams skiriamos pasibaigus švietimo, mokslo ir sporto ministro nustatytai brandos egzaminų sesijai. Jos trunka iki einamųjų metų rugpjūčio 31 d.

11. Jeigu gimnazijos IV klasės mokinys laiko pasirinktą brandos egzaminą (-us) ar įskaitą (-as) pavasario (Velykų) atostogų metu, atostogų dienos, per kurias jis laiko egzaminą ar įskaitą, nukeliamos į artimiausias darbo dienas po atostogų. Jeigu IV klasės mokinys laiko pasirinktą brandos egzaminą ugdymo proceso metu, jo pageidavimu prieš brandos egzaminą suteikiama laisva diena. Ši diena įskaičiuojama į ugdymo dienų skaičių.

12. Ugdymas Centre vyksta derinant mokymosi komponentus Offline + Online + Moodle, mokiniai turi galimybę rinktis.

13. Centro direktorius, esant karantino, ekstremalios situacijos, ekstremalaus įvykio, keliančio pavojų mokinių sveikatai ir gyvybei, laikotarpiu (toliau – ypatingos aplinkybės) ar esant aplinkybėms Centre, dėl kurių ugdymo procesas negali būti organizuojamas kasdieniniu mokymo proceso organizavimo būdu, priima sprendimus dėl ugdymo proceso koregavimo, laikino sustabdymo ar nuotolinio mokymo. Tokiu atveju ugdymas organizuojamas vadovaujantis 2019–2020 ir 2020–2021 mokslo metų pagrindinio ir vidurinio ugdymo programų bendrųjų ugdymo planų 7 priedu „Pagrindinio ir vidurinio ugdymo organizavimas karantino, ekstremalios situacijos, ekstremalaus įvykio ar įvykio, keliančio pavojų mokinių sveikatai ir gyvybei, laikotarpiu ar esant aplinkybėms mokykloje, dėl kurių ugdymo procesas negali būti organizuojamas kasdieniu mokymo proceso organizavimo būdu“ ir konkrečiai situacijai pritaikytu Centro parengtu ugdymo proceso organizavimo tvarkos aprašu.

**ANTRASIS SKIRSNIS**

**CENTRO UGDYMO PLANAS. RENGIMAS IR ĮGYVENDINIMAS**

14. Rengiant ugdymo planą:

14.1. 2020 m. birželio 8 d. Centro vadovo įsakymu Nr.V-63 sudaryta darbo grupė 2020 – 2021 m. m. ugdymo planui parengti. Grupės darbui vadovauja direktoriaus pavaduotoja ugdymui;

14.2. darbo grupė remiasi švietimo stebėsenos, mokinių pasiekimų ir pažangos vertinimo ugdymo procese duomenimis ir informacija, Centro veiklos įsivertinimo duomenimis.

15. Rengiant ugdymo planą konkrečiai švietimo programai įgyvendinti priimami ar atnaujinami sprendimai dėl:

15.1. Centro ugdymo turinio įgyvendinimo integruojant į jį prevencines ir integruojamąsias programas:

15.1.1. Alkoholio, tabako ir kitų psichiką veikiančių medžiagų vartojimo prevencijos programa, ugdanti mokinių atsparumą neigiamiems gyvenimo reiškiniams bei padedanti vykdyti žalingų įpročių, priklausomybės ligų, AIDS ir kt. prevenciją, į darbo su auklėjamąja klase (ne mažiau 6 temų per mokslo metus). Integruojamos temos fiksuojamos darbo su auklėjamąja klase veiklos plane.

15.1.2. Sveikatos ir lytiškumo ugdymo bei rengimo šeimai bendroji programa. Temos integruojamos į mokomuosius dalykus: gamta ir žmogus, biologija, dorinis ugdymas, pilietiškumo pagrindai, chemija, dailė, technologijos, fizinis ugdymas; taip pat į klasių kuratorių, sveikatos priežiūros specialistės, psichologės, NŠ veiklas. Integruojamos temos fiksuojamos mokomųjų dalykų ugdymo turinyje, NŠ veikloje, klasių kuratorių ir pagalbos mokiniui specialistų veiklos planuose. Programos įgyvendinimą koordinuoja biologijos mokytoja.

15.1.3. Psichoaktyviųjų medžiagų vartojimo prevencinė programa ,,Savu keliu“. Programa parengta įgyvendinant projektą „Saugios aplinkos mokykloje kūrimas“ (Nr. VP1-2.3- ŠMM-04-V-03-005). Programos įgyvendinime dalyvauja: 5–10 jaunimo klasių mokiniai, jų tėvai, mokytojai, švietimo pagalbos specialistai, kiti Centre dirbantys darbuotojai bei socialiniai partneriai. Programos įgyvendinimą koordinuoja mokyklos psichologė.

15.1.4. Ugdymo karjerai programa. Ugdymą karjerai organizuoja direktoriaus įsakymu paskirtas asmuo, Centro psichologas, taip pat ugdymas karjerai vykdomas per neformaliojo švietimo veiklas, Centre vykdomą projektinę veiklą. Kiekvienais mokslo metais sudaromas ugdymo karjerai planas, o metų pabaigoje programos koordinatorius parengia programos įvykdymo ataskaitą.

15.1.5. žmogaus sauga jaunimo klasėse integruojama taip: 7 klasėje į technologijas (18 pamokų per mokslo metus), 8 klasėje į ikiprofesinį ugdymą (19 pamokų į Verslo vadybą), 9 ir 10 klasėse į ikiprofesinį ugdymą (po 10 pamokų per mokslo metus). Žmogaus sauga suaugusiųjų klasėse integruojama į technologijų ir menų dalykus (7-8 kl. – į technologijas (18 ir 19 pam./m.m.); III ir IV gimn. kl. – į dailę ar technologijas po10 pam./m.m.);

15.1.6. pilietiškumo pagrindai suaugusiųjų 9 kl. integruojami į istoriją.

15.2. ugdymo proceso organizavimo formų ir būdų:

15.2.1. grupinis kasdienis arba nuotolinis – pamokos vyksta 5 dienas per savaitę;

15.2.2. grupinis neakivaizdinis – pamokos vyksta 1 dieną per savaitę (šeštadienį) arba 2 vakarus per savaitę;

15.2.3. pavienis nuotolinis – konsultacijos vyksta pagal mokinio poreikį ir susitarimą su dėstančiu mokytojų;

15.2.4. pavienio mokymosi forma ugdymosi šeimoje mokymo proceso organizavimo būdas - teikiamos mokiniui konsultacijos (jei to pageidauja tėvai (globėjai, rūpintojai) ir (ar) mokinys);

15.2.5. pavienis savarankiškas – konsultacijos vyksta pagal mokinio poreikį ir susitarimą su dėstančiu mokytojų;

15.2.6. ugdymo procesas organizuojamas derinant Online, Offline ir Moodle mokymosi galimybes. *Offline* – mokymasis vyksta dalyvaujant pamokoje, kuri vyksta klasėje. *Online* – mokymasis vyksta dalyvaujant pamokoje nuotoliniu būdu kartu su klasėje besimokančiais mokiniais. *Moodle* – prisijungus prie Centro Moodle sistemos suteikiama galimybė peržiūrėti pamokų įrašus, rasti aktualios mokomosios medžiagos, atlikti skirtas užduotis. Derinant mokymosi komponentus Offline + Online + Moodle, mokiniai turi galimybę rinktis, t. y. atvykti į Centrą ir tiesiogiai dalyvauti pamokose arba mokytis iš namų.

15.3. mokymosi pasiekimų ir pažangos vertinimo:

15.3.1. mokinių, besimokančių pagal Pagrindinio ugdymo ir Vidurinio ugdymo programas, pasiekimams vertinti taikoma 10 balų vertinimo sistema;

15.3.2. dorinio ugdymo, žmogaus saugos, ekonomikos ir verslumo, pilietiškumo pagrindų, ikiprofesinio mokymosi dalykų ir socialinės – pilietinės veiklos pasiekimai vertinami „įskaityta“ arba „neįskaityta“;

15.3.3. asmeninė mokinio pažanga jaunimo klasėse matuojama kiekvieną mėnesį; suaugusiųjų mokinių pažanga stebima vieną kartą per trimestrą.

15.4. mokymosi pasiekimų gerinimo priemonių įgyvendinimo ir mokymosi pagalbos teikimo, vykdant Pagrindinio ugdymo programą:

15.4.1. kiekvieną mėnesį vykstančiame bendrame mokytojų ir pagalbos mokiniui specialistų susirinkime aptariami ugdytinių pasiekimai. Nustačius pagalbos poreikį konkrečiam mokiniui, formuojamas jo mokymosi pagalbos krepšelis, kuris atsispindi individualiame mokinio plane;

15.4.2 mokinių tėvai (globėjai, rūpintojai) asmeniškai (vadovaujantis ,,Tėvų (globėjų, rūpintojų) informavimo apie vaiko ugdymosi sėkmingumą tvarkos aprašu“) informuojami apie mokiniui siūlomą suteikti mokymosi pagalbą, vėliau - apie mokinio daromą pažangą;

15.5. švietimo pagalbos teikimo:

15.5.1 psichologinę, socialinę pedagoginę, specialiąją pedagoginę ir specialiąją pagalbą (pagal konkrečius poreikius) mokiniams teikia visi Centre dirbantys mokytojai ir pagalbos mokiniui specialistai;

15.5.2. mokymosi pagalba integruojama į ugdymo procesą, mokytojas parenka užduotis, metodus; esant poreikiui mokytojai papildomai individualiai konsultuoja visus pageidaujančius mokinius;

* + 1. dėl konkrečios ilgalaikės pagalbos mokinys kartu su klasės kuratoriumi kreipiasi į direktoriaus pavaduotoją ugdymui;

15.6. neformaliojo švietimo pasiūlos ir organizavimo:

15.6.1. visus mokslo metus tiriami neformaliojo švietimo poreikiai, formuojama neformaliojo švietimo Centre pasiūla (pasiūla rugsėjo mėn. - Siuvimas; Vokalo lavinimas; Fotografija; Kinematografija; eSportas; Anglų kalba; Operacinių sistemų valdymas; Debesų kompiuterija; Aparatinė kompiuterių įranga ir kt.);

15.6.2. rengiamos trumpalaikės programos, kurios per mokslo metus gali keistis atsižvelgiant į ugdytinių poreikius;

15.6.3. grupės dydis neformaliojo švietimo veikloms organizuoti – 10-12 mokinių, tačiau esant ypatingoms aplinkybėms mokinių skaičius mažinamas iki 5-8 mokinių;

15.6.4. neformaliojo švietimo užsiėmimai gali vykti tiek Centre, tiek ir prisijungus Online;

15.7. pamokų, skirtų mokinio ugdymo poreikiams ir mokymosi pagalbai teikti, panaudojimo:

* + 1. pagalbą (pagal konkrečius poreikius) mokiniams teikia visi Centre dirbantys pagalbos mokiniui specialistai;
    2. mokytojai konsultuoja visus pageidaujančius mokinius;
    3. dėl konkrečios ilgalaikės pagalbos mokinys kartu su klasės kuratoriumi kreipiasi į direktoriaus pavaduotoją ugdymui. Dėl trumpalaikės ar vienkartinės pagalbos mokinys su klasės kuratoriumi kreipiasi tiesiogiai į mokytojus ar pagalbos mokiniui specialistus.

15.8. projektinio darbo rengimo ir organizavimo pagrindiniame ugdyme, brandos darbo – viduriniame ugdyme:

15.8.1. brandos darbą pasirinkusio mokinio veiklą koordinuoja atitinkamo dalyko mokytojas (brandos darbo vadovas);

15.8.2. projektinių darbų rengimą pagrindiniame ugdyme koordinuoja dalykų mokytojai.

15.9. bendradarbiavimo su jaunimo klasių mokinių tėvais (globėjais, rūpintojais) tikslų, būdų ir formų:

15.9.1. mokinių tėvams (globėjams, rūpintojams) TaMo bei telefonu informaciją apie vaikus teikia klasės kuratorius (ne rečiau, kaip 1 kartą per mėnesį);

15.9.2. esant poreikiui (mokiniui neatvykus į Centrą, įvykus incidentui ir pan.) tėvai (globėjai, rūpintojai) informuojami nedelsiant;

15.9.3. 3 kartus per mokslo metus organizuojami tiksliniai tėvų (globėjų, rūpintojų) susirinkimai;

15.9.4. Centre organizuojamas individualus ir grupinis tėvų (globėjų, rūpintojų) konsultavimas, veikia ,,Šeimų akademija“;

15.9.5. su tėvais (globėjais, rūpintojais) derinami jaunimo klasių mokinių individualūs ugdymo planai;

15.9.6. pasirašydami sutartį, tėvai (globėjai, rūpintojai) įpareigojami laiku pateisinti neatvykimą į Centrą dėl ligos ir kitų pateisinamų priežasčių (vadovaujantis ,,Kauno suaugusiųjų ir jaunimo mokymo centro mokinių pamokų lankomumo apskaitos, kontrolės ir mokyklos nelankymo prevencijos tvarkos aprašu“);

15.9.7. mokinių tėvai (globėjai, rūpintojai) pagal galimybes įtraukiami į Centro gyvenimą (projektus, renginius, tradicines šventes ir pan.).

15.10. mokinio pasirinkto dalyko, dalyko kurso ar dalyko modulio, mokėjimo lygio keitimo arba pasirinkto dalyko, dalyko kurso ar dalyko modulio atsisakymo ir naujo pasirinkimo :

15.10.1. vidurinio ugdymo programos mokinys, norėdamas keisti dalyką, kursą, pateikia Centro direktoriui prašymą. III gimnazijos klasės mokinys pateikia prašymą iki lapkričio 1 d. už I trimestrą, iki vasario 1 d. už II trimestrą, iki balandžio 1 d. už III trimestrą; IV klasės mokinys iki lapkričio 1 d.

15.10.2. keičiant dalyko programų kursą iš B į A, privaloma atsiskaityti už programų kursų skirtumus laikant įskaitą;

15.10.3. keičiant dalyko programų kursą iš A į B, įskaitos laikyti nereikia, jei mokinį tenkina turimas įvertinimas;

15.10.4. jei mokinys nusprendžia nesimokyFti kažkurio dalyko, tai yra nurodoma mokinio prašyme ir tvirtinama direktoriaus įsakymu. Mokinio pasirinktų dalykų ugdymo plane turi likti ne mažiau 8;

15.11. ugdymo turinio inovacijų, skatinančių proceso modernizavimo įgyvendinimą:

15.11.1. ugdytinių patogumui - nuotolinis mokymas *online* ne tik Lietuvoje gyvenantiems, bet ir užsienio lietuviams, konsultacijos Skype programa, mokymasis šeštadienį, įdiegta Moodle nuotolinio mokymosi aplinka, virtuali Moodle bendravimo aplinka, vaizdo konferencinės pamokos naudojant Skype, MC Teams, nuotolinių pamokų vaizdo įrašų saugykla;

15.11.2. platų švietimo paslaugų asortimentą teikianti ugdymo institucija (neuroedukologija; postkognityvinis mokymasis; išmokimo metodai; aktyvūs ugdymo metodai poromis; kūrybos metodai; teksto struktūravimas ir kt.);

15.11.3. jaunimo klasėse naudojami papildomi auklėjimo metodai (prasmių indoktrinavimo; problemų sprendimo; agresijos valdymo ir kt.);

15.11.4. Centre veikia atsinaujinusios ,,Akademijos“ (siekiantiems aukščiausio dalykinio meistriškumo lygio): Kalbų akademija; Vizualiųjų menų akademija; Šiuolaikinio meno akademija; Sveikatos ir sporto akademija; Muzikos akademija; Dailės ir dizaino akademija; IT ir komunikacijos akademija; Verslumo akademija; Psichologijos akademija; Šeimų akademija;

15.11.5. tęsia veiklą 3 laisvalaikio erdvės bendruomenei (7-13 metų; 14-29 metų ; 30 ir daugiau metų amžiaus grupė). Jose lankytojai renkasi vieną iš 2 numatomų laisvalaikio praleidimo krypčių: siekiantys akademinių žinių, turės galimybę pagilinti savo žinias, pasiruošti egzaminams, testams ar atsiskaitymams dalyvaudami ,,Akademijų“ veiklose; norintys gerai praleisti laiką, pabendrauti su bendraamžiais, bendraminčiais prie arbatos puodelio, laiką leis parengtose laisvalaikio erdvėse. Jų užsiėmimai skirti geram savęs pažinimui ir ateities formavimui;

15.11.6. Centre nuolat veikia šiuolaikinio meno ir mokslo galerija;

15.11.7. Centro prieigose eksponuojami mobilūs šiuolaikinio meno objektai;

15.11.8. Centras yra aktyvus projektinėse veiklose: „Kaunas – Europos kultūros sostinė 2022“; Socialinių paslaugų šeimoms ir kt.

15.12. ugdymosi šeimoje įgyvendinimo:

15.12.1. Centro direktorius paskiria mokytojus, konsultuosiančius mokinį;

15.12.2. kiekvienais mokslo metais per penkiolika darbo dienų nuo jų pradžios su tėvais (globėjais, rūpintojais) ir mokiniu, kuris mokosi pagal atitinkamą bendrojo ugdymo bendrąją programą, susitariama, kokių dalykų mokysis tais mokslo metais, kokie mokinio mokymosi pasiekimai (žinios ir supratimas, gebėjimai, nuostatos) bus vertinami ugdymo laikotarpio pabaigoje. Susitarimas įforminamas mokymo sutarties priedu;

15.12.3. teikiamos mokiniui konsultacijos (jei to pageidauja tėvai (globėjai, rūpintojai) ir (ar) mokinys): pagal pradinio ugdymo bendrąją programą ne daugiau kaip 32 valandas per mokslo metus, pagal pagrindinio ugdymo bendrąją programą ne daugiau kaip 76 valandas per mokslo metus, pagal vidurinio ugdymo bendrąją programą ne daugiau kaip 44 valandas per mokslo metus;

15.12.4. sudaromas dalykų konsultacijų tvarkaraštis, suderinamas su tėvais (globėjais, rūpintojais) ir mokiniu. Konsultacijos teikiamos Centre, dalis jų gali vykti naudojant technologines priemones;

15.12.5. suteikiama prieiga prie elektroninio dienyno;

15.12.6. du kartus per mokslo metus įvertinama mokinio mokymosi pažanga ir pasiekimai; aptariama su mokiniu ir jo tėvais (globėjais, rūpintojais);

15.12.7. sudaromos sąlygos mokiniams dalyvauti mokyklos vykdomose neformaliojo vaikų švietimo programose, renginiuose, akcijose, socialines ir emocines kompetencijas ugdančioje prevencinėje programoje;

15.12.8. įvertinama mokinio socializacijos poreikis;

15.12.9. tęsiant vaiko ugdymą (ugdymąsi) šeimoje prieš kiekvienus mokslo metus Centras įvertina Klausimyne pateiktą informaciją, su tėvais (globėjais, rūpintojais) ir vaiku aptaria ugdymo (ugdymosi) šeimoje sąlygas, ugdymosi poreikius.

16. Centro ugdymo planą KSJMC vadovas tvirtina iki mokslo metų pradžios, suderinęs su Centro taryba ir su savivaldybės įgaliotu asmeniu.

17. Pagrindinio ugdymo dalykų mokymuisi skiriamų pamokų skaičiaus konkrečioje klasėje:

17.1. jaunimo klasėms skiriamas pamokų skaičius per savaitę (1 priedas);

17.1.1. metų eigoje šis skaičius gali kisti (pvz. nustačius poreikį pagalbai konkrečioje klasėje), tačiau nebus skiriama daugiau kaip 35 val./sav.;

17.2. suaugusiųjų klasėms skiriamas pamokų skaičius per savaitę (2 priedas);

17.3. pavienio mokymosi forma besimokantiems mokiniams individualioms konsultacijoms skiriamas konsultacijų skaičius (3 priedas);

18. Vidurinio ugdymo dalykų mokymuisi skiriamų pamokų (konsultacijų) skaičiaus konkrečioje klasėje pateikiamas 4, 5 ir 6 prieduose.

19. Be privalomojo ugdymo, Centras siūlo mokiniams rinktis jo poreikius atliepiančias įvairių krypčių neformaliojo švietimo programas.

20. Neformaliojo švietimo programose dalyvaujančius mokinius mokykla žymi Mokinių registre.

21. Be privalomojo ugdymo ir neformaliojo švietimo programų, Centras siūlo įvairias nemokamas ,,Akademijų“ bei Atviros jaunimo erdvės veiklas Kauno miesto bendruomenei.

22. Individualų ugdymo planą Centras sudaro:

22.1. mokiniui, kuris mokosi pagal vidurinio ugdymo programą; asmeniui, atvykusiam mokytis iš užsienio ar nuotoliniu būdu besimokančiam užsienio lietuviui; savarankiškai besimokančiam mokiniui (individualiame mokinio plane nurodomi pasirinkimai, mokymosi lygis); mokiniui, kuris mokosi pagal pagrindinio ugdymo programą jaunimo klasėse arba mokomas namie; šeimoje ugdomam mokiniui; mokiniui, kuris mokosi pagal pagrindinio ugdymo programos antrąją dalį ir kartu pagal pirminio profesinio mokymo programą (modulį); mokiniui, turinčiam specialiųjų ugdymosi poreikių (individualiame mokinio plane numatomas privalomų pamokų skaičius, pamokų tvarkaraštis, neformaliojo švietimo veikla, specialistų pagalba);

22.2. planas (išskyrus mokinius, kurie mokosi pagal vidurinio ugdymo programą) sudaromas vieneriems mokslo metams, esant poreikiui jis koreguojamas.

23. Mokinio pasiekimai ir pažanga ugdymo procese vertinami:

23.1. vadovaujantis Centro priimtais sprendimais dėl mokinių pasiekimų ir pažangos vertinimo ar (ir) įvertinimo. Sprendimai dėl mokinių pasiekimų ir pažangos vertinimo ar (ir) įvertinimo skelbiami Centro internetinėje svetainėje;

23.2. dorinio ugdymo, žmogaus saugos, ekonomikos ir verslumo, pilietiškumo pagrindų, ikiprofesinio mokymosi dalykų ir socialinės – pilietinės veiklos pasiekimai vertinami įrašu „įskaityta“ arba „neįskaityta“; kiti dalykai vertinami pažymiais pagal dešimtbalę vertinimo skalę.

24. Centras dalyvauja Nacionaliniame mokinių pasiekimų patikrinime. Mokinio pasiekimų rezultatai neįskaičiuojami į ugdymo laikotarpio (trimestro) įvertinimą.

**TREČIASIS SKIRSNIS**

**MOKYKLOS UGDYMO TURINIO ĮGYVENDINIMO PLANAVIMAS**

25. Centras, planuodamas ugdymo turinio įgyvendinimą, priima sprendimą dėl:

25.1. Sveikatos ir lytiškumo ugdymo bei rengimo šeimai bendrosios programos įgyvendinimo:

25.1.1. Sveikatos ir lytiškumo ugdymo bei rengimo šeimai bendroji programa, patvirtinta Lietuvos Respublikos švietimo ir mokslo ministro 2016 m. spalio 25 d. įsakymu Nr. V-941 „Dėl Sveikatos ir lytiškumo ugdymo bei rengimo šeimai programos patvirtinimo“ (toliau – sveikatos programa), integruojama į mokomuosius dalykus: gamta ir žmogus, biologija, dorinis ugdymas, pilietiškumo pagrindai, chemija, dailė, technologijos, fizinis ugdymas; taip pat į klasių kuratorių, sveikatos priežiūros specialistės, psichologės, NŠ veiklas. Integruojamos temos fiksuojamos mokomųjų dalykų ugdymo turinyje, NŠ veikloje, klasių kuratorių ir pagalbos mokiniui specialistų veiklos planuose. Programos įgyvendinimą koordinuoja biologijos mokytoja.

25.2. Ugdymo karjerai programos įgyvendinimo:

25.2.1. Ugdymo karjerai programos, patvirtintos Lietuvos Respublikos švietimo ir mokslo ministro 2014 m. sausio 15 d. įsakymu Nr. V-72 „Dėl Ugdymo karjerai programos patvirtinimo“ (toliau – Ugdymo karjerai programa), įgyvendinimą koordinuoja direktoriaus įsakymu paskirtas asmuo, Centro psichologas, taip pat ugdymas karjerai vykdomas per neformaliojo švietimo veiklas, Centre vykdomą projektinę veiklą. Kiekvienais mokslo metais sudaromas ugdymo karjerai planas, o metų pabaigoje programos koordinatorius parengia programos įvykdymo ataskaitą.

25.3. prevencinių programų vykdymo:

25.3.1. Centras vykdo psichoaktyviųjų medžiagų vartojimo prevencinę programą ,,Savu keliu“. Programa parengta įgyvendinant projektą „Saugios aplinkos mokykloje kūrimas“ (Nr. VP1-2.3- ŠMM-04-V-03-005). Programos įgyvendinime dalyvauja: 5–10 jaunimo klasių mokiniai, jų tėvai, mokytojai, švietimo pagalbos specialistai, kiti Centre dirbantys darbuotojai bei socialiniai partneriai. Programos įgyvendinimą koordinuoja mokyklos psichologė.

25.4. informacinio raštingumo, verslumo, finansinio raštingumo, antikorupcinio ugdymo įgyvendinimo:

25.4.1. Centras numato šių veiklų įgyvendinimui pasitelkti ,,Akademijų“ veiklas, joms naudodamas bendruomenines valandas.

25.5. galimybių sudarymo mokiniui kiekvieną dieną užsiimti aktyvia veikla:

25.5.1. kasdien nuo 13.25 val. mokiniams sudaroma galimybė užsiimti aktyvia veikla, kurią koordinuoja fizinio ugdymo mokytojas.

26. Pažintinė, kultūrinė, meninė, kūrybinė veikla (toliau – pažintinė kultūrinė veikla) – Centro ugdymo turinio dalis. Ją organizuoja kiekvienas mokytojas dalykininkas ne tik Centre, bet ir kitose aplinkose. Veiklų trukmė prilyginama atitinkamų mokomųjų dalykų trukmei. Planuojamos veiklos:

|  |  |  |  |
| --- | --- | --- | --- |
| **Eil. Nr.** | **Veiklos pavadinimas** | **Dalyviai** | **Atsakingi** |
| 1. | Kūrybinė projektinė diena ,,Muzika + chemija =meilė“ | KSJMC mokiniai | Muzikos ir chemijos mokytojai |
| 2. | Pažintinė projektinė veikla ,,Kalbos kultūra verslo etikoje“ | KSJMC mokiniai | Lietuvių k., verslo ir ekonomikos mokytojai |
| 3. | Kūrybinė diena ,,Judesio menas“ | KSJMC mokiniai | Fizinio ugdymo mokytojai |
| 4. | Edukacinė diena ,,Kauno graffiti potekstės ir interpretacijos“ | KSJMC mokiniai | Menų ir kalbų mokytojai |
| 5. | Projektinė diena ,,Statistiniai tyrimai“ | KSJMC mokiniai | Matematikos, fizikos mokytojai |
| 6. | Kūrybinė veikla gamtoje ,,Knyga - geriausias laisvalaikio draugas“ | KSJMC mokiniai | Kalbų mokytojai |
| 7. | Integruotas biologijos-geografijos projektas ,,Paprasto kaštono biologija ir paplitimo žemėlapis Žemųjų Šančių aplinkoje“ | KSJMC mokiniai | Biologijos, geografijos mokytojai |
| 8. | Integruotas istorijos-matematikos projektas ,,Parako sandėlis skaičiuoja metus...“ | KSJMC mokiniai | Istorijos, matematikos mokytojai |
| 9. | Pažintinė diena ,,Įžymios Žemųjų Šančių vietos“ | KSJMC mokiniai | IT, užsienio kalbų mokytojai |
| 10. | Mokslo metų užbaigimo šventė | KSJMC bendruomenė | Klasių kuratorės |

27. Socialinė-pilietinė veikla jaunimo klasių mokiniams yra privaloma. Jai skiriama 10 valandų (pamokų) per mokslo metus. Ši veikla fiksuojama TaMo dienyne.

28. Etninės kultūros elementai Centre integruojami į lietuvių kalbos ir literatūros, istorijos, menų bei technologijų ugdymo turinį.

**KETVIRTASIS SKIRSNIS**

**MOKYMOSI KRŪVIO REGULIAVIMAS**

29. Mokiniui mokymosi krūvis per savaitę yra optimalus ir paskirstytas proporcingai.

30. Mokiniui, kuris mokosi grupinio mokymosi forma pagal Pagrindinio ugdymo programą, neskirta daugiau kaip 7 pamokos per dieną.

31. Mokiniams per dieną neskiriamas daugiau kaip vienas kontrolinis darbas. Apie kontrolinį darbą mokiniai informuojami pirmą mėnesio savaitę. Kontroliniai darbai nerašomi po atostogų, po šventinių dienų.

32. Centras užtikrina, kad namų darbai (jeigu jie skiriami):

32.1. atitiktų mokinio galias;

32.2. būtų tikslingi ir naudingi tolesniam mokinio mokymui ir mokymuisi, padėtų siekti numatytų mokymosi tikslų;

32.3. nebūtų skiriami atostogoms;

32.4. nebūtų skirti dėl įvairių priežasčių neįvykusių pamokų turiniui įgyvendinti.

33. Mokiniams, kurie negali tinkamai atlikti namų darbų dėl nepalankių socialinių ekonominių kultūrinių sąlygų namuose, dienos centruose, sudaromos sąlygos juos atlikti Centre.

34. 5-6 jaunimo klasės mokiniams skiriamas minimalus privalomų pamokų skaičius.

35. Mokymosi pagalbai (esant konkrečiam poreikiui) skiriama trumpalaikių ar ilgalaikių konsultacijų. Jaunimo klasių mokinių tėvai (globėjai, rūpintojai) asmeniškai informuojami apie mokiniui siūlomą suteikti mokymosi pagalbą, apie mokinio daromą pažangą.

36. Jaunimo klasių mokinys Centro vadovo įsakymu gali būti atleidžiamas nuo tam tikrų pamokų lankymo, jei jis mokosi neformaliojo vaikų švietimo ir formalųjį švietimą papildančio ugdymo mokyklose pagal atitinkamas formalųjį švietimą papildančio ugdymo programas (ar yra jas baigęs) ar kitas neformaliojo vaikų švietimo programas.

37. Centras užtikrina nuo pamokų atleistų jaunimo klasių mokinių saugumą ir užimtumą. Kai šios pamokos pagal pamokų tvarkaraštį yra pirmosios ar paskutinės, už mokinių saugumą atsako tėvai (globėjai, rūpintojai). Apie tai Centras informuoja tėvus.

38. Jaunimo klasių mokiniai, atleisti nuo tam tikrų pamokų lankymo, kiekvieno trimestro pabaigoje laiko įskaitas, tokiu būdu gauna įvertinimus už atitinkamą ugdomąjį dalyką.

39. Mokinys, kuris mokosi pagal suaugusiųjų Pagrindinio ir Vidurinio ugdymo programas, gali nesimokyti menų, kūno kultūros, technologijų. Mokiniui, nepasirinkusiam kūno kultūros, menų ar technologijų dalykų, pamokos skiriamos pagal mokinio poreikius kitiems pasirinktiems dalykams mokytis arba Centras sudaro sąlygas mokiniui užsiimti savanoriška veikla.

**PENKTASIS SKIRSNIS**

**MOKYMOSI PAGALBOS TEIKIMAS MOKINIUI, BESIMOKANČIAM PAGAL PAGRINDINIO UGDYMO PROGRAMĄ**

40. Mokymosi pagalba Centre teikiama kiekvienam mokiniui, kuriam ji reikalinga: dėl ligos ar kitų priežasčių praleidusiam dalį pamokų; gavusiam nepatenkinamą atsiskaitomųjų ar kitų užduočių įvertinimą; gavusiam kelis iš eilės nepatenkinamus kurio nors dalyko įvertinimus; jei pasiekimų lygis žemesnis, nei numatyta Pagrindinio ugdymo bendrosiose programose, ir mokinys nedaro pažangos; jei nacionalinio pasiekimų patikrinimo metu nepasiekiamas patenkinamas lygmuo; jei jo pasiekimai yra aukščiausio lygmens ir (ar) jei jis siekia domėtis pasirinkta mokymosi sritimi; kitais Centro pastebėtais mokymosi pagalbos poreikio atvejais.

41. Centras sudaro sąlygas kiekvienam mokiniui mokytis pagal jo galias ir siekti kuo aukštesnių pasiekimų.

42. Už mokymosi pasiekimų stebėsenos koordinavimą, gerinimą ir mokymosi pagalbos organizavimą atsakingos klasių kuratorės ir pagalbos mokiniui specialistai.

43. Centras, siekdamas gerinti mokinių mokymosi pasiekimus:

43.1. diegia aukštus mokymosi lūkesčius kiekvienam mokiniui (tarp jų ir žemus pasiekimus turintiems mokiniams), ugdo sąmoningą ir atsakingą požiūrį į mokymąsi;

43.2. ugdo mokinių pasididžiavimo savo Centru, mokymusi jausmus;

43.3. ugdo atkaklumą mokantis;

43.4. nuolat aptaria mokinių pasiekimų gerinimo klausimus Centro bendruomenėje;

43.5. nuolat stebi ugdymosi procesą, laiku nustato, kokios reikia pagalbos ir teikia ją mokiniams, ypatingai iš šeimų, kuriose nepalanki socialinė, ekonominė ir kultūrinė aplinka;

43.6. tobulina Centro mokinių pasiekimų ir pažangos vertinimo procesus, itin daug dėmesio skirdama grįžtamajam ryšiui, formuojamajam vertinimui pamokoje, diagnostiniam vertinimui; jais grindžia reikiamus sprendimus dėl įvairių mokinių grupių, klasių mokinių pasiekimų dinamikos, mokytojų ir viso Centro indėlio į mokinių pažangą;

43.7. sudaro galimybes mokytojams tobulinti profesines žinias, ypatingai dalykines kompetencijas ir gebėjimus, individualizuoti ugdymą, organizuoti ugdymo procesą įvairių gebėjimų ir poreikių mokiniams. Mokytojai turi galimybę prireikus pasitelkti pagalbos mokiniui specialistus ugdymo turiniui planuoti ir laiku koreguoti, atsižvelgiant į mokinių mokymosi pagalbos poreikius;

43.8. skatina mokinius rinktis mokymosi strategijas, padedančias atskleisti kūrybingumą.

44. Centras užtikrina sisteminę mokymosi pagalbą, kuri apima: žemų pasiekimų prevenciją (iš anksto numatant galimus probleminius atvejus ir stengiantis jų išvengti), intervenciją (sprendžiant iškilusias problemas) ir žemų pasiekimų kompensacines priemones (suteikiant tai, ko mokiniai negali gauti namuose ir pan.).

45. Kiekvieno mokinio mokymosi procesas Centre yra nuolat stebimas, siekiant laiku pastebėti mokinius, kurių pasiekimai žemi, ir nustatyti tokių pasiekimų priežastis. Apie atsiradusius mokymosi sunkumus ir galimas jų priežastis informuojami Centro pagalbos mokiniui specialistai, mokinio tėvai (globėjai, rūpintojai), kartu su jais sprendžiamos žemų mokymosi pasiekimų problemos.

46. Mokymosi pagalbos teikimo dažnumas ir intensyvumas priklauso nuo jos reikalingumo mokiniui ir mokančio mokytojo rekomendacijų.

47. Centras derina ir veiksmingai taiko mokymosi pagalbos būdus:

47.1. grįžtamąjį ryšį per pamoką; pagal jį nedelsiant koreguojamas mokinio mokymasis, pritaikant tinkamas mokymo(si) užduotis, metodikas ir kt.;

47.2. trumpalaikes ar ilgalaikes konsultacijas, kurių trukmę rekomenduoja mokantis mokytojas ar nustato Centras pagal mokymosi pagalbos poreikį;

47.3. pačių mokinių pagalbą kitiems mokiniams;

47.4. savanoriškos pagalbos būdus (tėvų, buvusių mokytojų ir kt.), trišalių pokalbių metodiką (mokinys – tėvai – mokytojas);

47.5. galimybę mokytis specialiai sudarytoje grupėje ir kt.

48. Teikiant mokymosi pagalbą, sudaromos mokinių, kuriems reikia panašaus pobūdžio pagalbos, grupės arba mokymosi pagalba skiriama individualiai. Mokymosi pagalbai teikti organizuojamos konsultacijos. Mokymosi pagalbos veiksmingumas analizuojamas ir kompleksiškai vertinamas pagal individualią mokinių pažangą ir pasiekimų dinamiką.

**ŠEŠTASIS SKIRSNIS**

**ASMENŲ, BAIGUSIŲ UŽSIENIO VALSTYBĖS AR TARPTAUTINĖS ORGANIZACIJOS PAGRINDINIO, VIDURINIO UGDYMO PROGRAMOS DALĮ AR PRADINIO, PAGRINDINIO UGDYMO PROGRAMĄ, UGDYMO ORGANIZAVIMAS**

49. Centras priima atvykusį asmenį, baigusį užsienio valstybės, tarptautinės organizacijos pagrindinio, vidurinio ugdymo programos dalį ar pradinio, pagrindinio ugdymo programą (toliau – tarptautinė bendrojo ugdymo programa), mokytis pagal Nuosekliojo mokymosi tvarkos pagal bendrojo ugdymo programas tvarkos aprašą, informuoja steigėją ir numato atvykusio mokytis asmens tolesnio mokymosi perspektyvą, kurios tikslas – veiksmingai reaguoti į atvykusių mokytis asmenų poreikius:

49.1. išklauso atvykusiųjų asmenų lūkesčius ir norus dėl mokymosi kartu su bendraamžiais (suaugusiųjų–pagal suaugusiųjų bendrojo ugdymo programą), švietimo pagalbos poreikio;

49.2. aptaria teikiamos pagalbos formas ir būdus; Centro, mokinio ir tėvų (jaunimo klasių) įsipareigojimus;

49.3. parengia atvykusio mokinio įtraukties į bendruomenės gyvenimą planą:

49.3.1. numato adaptacinio laikotarpio trukmę;

49.3.2. pasitelkia mokytojus ir mokinius savanorius, galinčius padėti atvykusiam asmeniui sklandžiai įsitraukti į bendruomenės gyvenimą, mokytis ir ugdytis;

49.3.3. numato klasės kuratoriaus, mokytojų darbą su atvykusiu mokiniu ir mokinio tėvais (globėjais, rūpintojais), jeigu mokinys nepilnametis;

49.3.4. organizuoja mokytojų konsultacijas, individualias veiklas ugdymo programų skirtumams likviduoti;

49.3.5. numato atvykusio mokinio individualios pažangos stebėjimą per adaptacinį laikotarpį;

49.3.6. siūlo neformaliojo švietimo veiklas, kurios padėtų mokiniui greičiau integruotis;

49.3.7. kai mokinys nemoka ar menkai moka lietuvių kalbą, esant poreikiui, organizuoja jo lietuvių kalbos mokymąsi intensyviu būdu (papildomai skiria lietuvių kalbos konsultacijų).

**SEPTINTASIS SKIRSNIS**

**LAIKINŲJŲ MOKYMOSI GRUPIŲ SUDARYMAS**

50. Mokinių skaičius jaunimo klasių laikinojoje grupėje yra ne didesnis nei 16, suaugusiųjų – ne didesnis nei 30.

51. Jaunimo klasėse sudaromos dvi mokinių grupės vokiečių kalbai mokyti.

52. Suaugusiųjų laikinosios mokymosi grupės sudaromos pasirinktų mokomųjų dalykų mokymuisi.

53. Mokymosi, švietimo pagalbai teikti (konsultacijoms ir pan.), nustačius poreikį ir jeigu įstaigai pakaks mokymo lėšų, panaudojant mokinio ugdymo poreikiams tenkinti ir pasiekimams gerinti skirtas pamokas sudaromos 5-10 mokinių grupės.

**AŠTUNTASIS SKIRSNIS**

**UGDYMO ORGANIZAVIMAS JUNGTINĖSE KLASĖSE**

54. Centre sudarant jungtines klases vadovaujamasi Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“.

55. Centras, planuodamas ugdymo turinio įgyvendinimą, numato visų dalykų pamokas jungtinėje jaunimo 5-6 klasėje organizuoti visiems klasės mokiniams vienu metu, išskyrus tuos dalykus, kurių mokosi tik 6 klasės mokiniai (2-oji užsienio kalba, geografija). Taip pat 5 kl. mokiniams numatoma viena žmogaus saugos pamoka. Centras stebi ir analizuoja jungtinėse klasėse mokinių daromą pažangą ir nepasiteisinus numatytam pamokų organizavimui jį motyvuotai keičia.

56. Jungtinei klasei skiriamos 4 neformaliojo švietimo pamokos.

57. Įgyvendinant suaugusiųjų pagrindinio ugdymo programos pirmąją dalį, jungiamos 7 ir 8 klasės.

58. Jungtinėje 7-8 klasėje mokiniai mokosi nuotolinio mokymo proceso organizavimo būdu pavienio mokymosi forma. Konsultacijoms skiriama iki 15 procentų Bendruosiuose ugdymo planuose nustatyto minimalaus savaitinių pamokų skaičiaus.

**DEVINTASIS SKIRSNIS**

**MOKYMO NAMIE ORGANIZAVIMAS**

59. Mokinių mokymas namie organizuojamas, vadovaujantis Mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašu, patvirtintu Lietuvos Respublikos švietimo ir mokslo ministro 2012 m. rugsėjo 26 d. įsakymu Nr. V-1405 „Dėl Mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašo patvirtinimo“, ir Mokymosi formų ir mokymo organizavimo tvarkos aprašu.

60. Jaunimo klasių mokiniams, mokomiems namie, Centras, suderinęs su mokinio tėvais (globėjais, rūpintojais) ir atsižvelgdamas į gydytojų konsultacinės komisijos rekomendacijas, parengia individualų ugdymo planą.

61. Savarankišku mokymo proceso organizavimo būdu namie mokomam jaunimo klasės mokiniui 5–6 klasėse skiriama 12, 7–8 klasėse – 13, 9–10 klasėse – 15 savaitinių pamokų. Dalį pamokų mokinys lanko Centre arba mokosi nuotoliniu mokymo proceso organizavimo būdu.

62. Mokiniams, kurie mokosi namie nuotoliniu mokymo proceso organizavimo būdu pavienio mokymosi forma, skiriama iki 15 procentų Bendruosiuose ugdymo planuose nustatyto pamokų skaičiaus mokiniui per savaitę ar per mokslo metus.

63. Namie mokomi mokiniai nesimoko menų, dailės, muzikos, technologijų (ikiprofesinis mokymas) ir kūno kultūros. Dienyne ir mokinio individualiame ugdymo plane prie dalykų, kurių mokinys nesimoko, įrašoma „atleista“. Centro sprendimu mokiniui, kuris mokosi namuose (esant poreikiui), skiriama iki 2 papildomų pamokų per savaitę (mokinio pasiekimams gerinti ir pan.).

**DEŠIMTASIS SKIRSNIS**

**UGDYMO ORGANIZAVIMAS GRUPINE MOKYMOSI FORMA NUOTOLINIU MOKYMO** **PROCESO ORGANIZAVIMO BŪDU MOKINIAMS, KURIE MOKOMI KASDIENIU MOKYMO PROCESO ORGANIZAVIMO BŪDU**

63¹. Centro nuostatuose įteisintas nuotolinio mokymo proceso organizavimo būdas. Esant ypatingoms aplinkybėms ar aplinkybėms Centre, dėl kurių ugdymo procesas negali būti organizuojamas kasdieniniu mokymo proceso organizavimo būdu, mokiniams, kurie mokomi kasdieniu mokymo proceso organizavimo būdu, ugdymo procesas įgyvendinamas nuotoliniu mokymo proceso organizavimo būdu.

632. Organizuojant ugdymo procesą nuotoliniu mokymo proceso organizavimo būdu, vadovaujamasi Mokymo nuotoliniu ugdymo proceso organizavimo būdu kriterijų aprašu, patvirtintu Lietuvos Respublikos švietimo, mokslo ir sporto ministro 2020 m. liepos 3 d. įsakymu Nr. V-1006 „Dėl Mokymo nuotoliniu ugdymo proceso organizavimo būdu kriterijų aprašo patvirtinimo“.

633. Organizuojant ugdymo procesą nuotoliniu mokymo proceso organizavimo būdu, įvertinama mokinių mokymosi sąlygos namuose, aprūpinimas mokymosi priemonėmis, reikalingomis dalyvauti nuotolinio mokymosi procese bei šalinamos priežastys, dėl kurių mokiniai negali mokytis nuotoliniu mokymo proceso organizavimo būdu.

634. Ugdymo procesas nuotoliniu būdu organizuojamas derinant Online ir Moodle mokymosi galimybes. *Online* – mokymasis vyksta dalyvaujant pamokoje tiesiogiai nuotoliniu būdu. *Moodle* – prisijungus prie Centro Moodle sistemos suteikiama galimybė peržiūrėti pamokų įrašus, užpildyti mokymosi spragas, rasti aktualios mokomosios medžiagos, atlikti skirtas užduotis ir kt.

635. Įgyvendinant ugdymo programas nuotoliniu mokymo proceso organizavimo būdu, užtikrinta, kad sinchroniniam ugdymui skirta ne mažiau kaip 60 procentų ugdymo proceso laiko ir ne daugiau kaip 40 procentų laiko asinchroniniam ugdymui.

636. Pradėjus ugdymo procesą organizuoti nuotoliniu mokymo proceso organizavimo būdu, pamokos struktūra nekinta (yra pritaikyta sinchroniniam ugdymui organizuoti), išlieka nepakitęs pamokų ir pertraukų laikas.

**III SKYRIUS**

**PAGRINDINIO UGDYMO PROGRAMOS VYKDYMAS**

**PIRMASIS SKIRSNIS**

**PAGRINDINIO UGDYMO PROGRAMOS VYKDYMAS**

64. Centras įgyvendina Pagrindinio ugdymo bendrąsias programas, kurias sudaro ugdymo sritys ir dalykai: dorinis ugdymas: etika; kalbos: lietuvių kalba ir literatūra, pirmoji užsienio kalba, antroji užsienio kalba; matematika; gamtamokslinis ugdymas: biologija, gamta ir žmogus, chemija, fizika; socialinis ugdymas: istorija, geografija, pilietiškumo ugdymas, ekonomika ir verslumas; meninis ugdymas: dailė, muzika; informacinės technologijos; technologijos; fizinis ugdymas, bendrųjų kompetencijų ir gyvenimo įgūdžių ugdymas.

65.Centras, formuodamas pagrindinio ugdymo programos turinį, siūlo mokiniams rinktis:

65.1. projektinį darbą;

65.2. pasirenkamuosius ikiprofesinio ugdymo dalykus (Žurnalistika ir leidyba; Dizainas; Verslo vadyba).

66. Centras, įgyvendindamas pagrindinio ugdymo programos ugdymo turinį, iki 10 procentų perskirsto dalykui mokytis skiriamų pamokų skaičių jaunimo klasėse; suaugusiųjų klasėse pamokas skirsto vadovaudamasis Bendruosiuose ugdymo planuose nustatytu pamokų skaičiumi.

67. Centras skiria 1 mėnesio adaptacinį laikotarpį pradedantiems mokytis pagal pagrindinio ugdymo programos pirmąją dalį ir naujai atvykusiems mokiniams. Per adaptacinį laikotarpį mokinių pasiekimai pažymiais nevertinami.

68. Mokiniui, kuris:

68.1. mokosi nuotoliniu mokymo proceso organizavimo būdu pavienio mokymosi forma, individualiam mokymui skiriama iki 15 procentų Bendruosiuose ugdymo planuose nustatyto pamokų skaičiaus;

68.2. išvyksta gyventi į užsienį, Centre mokosi nuotoliniu mokymo proceso organizavimo būdu. Mokiniams, kurie mokosi nuotoliniu mokymo proceso organizavimo būdu grupinio mokymosi forma lietuvių kalbos, istorijos ir geografijos, lietuvių kalbai mokyti skiriama 50 procentų, Lietuvos istorijai, Lietuvos geografijai – 30 procentų, o tiems, kurie mokosi nuotoliniu mokymo proceso organizavimo būdu pavienio mokymosi forma – iki 15 procentų Bendrųjų ugdymo planų kasdieniam mokymo proceso organizavimo būdui nustatyto minimalaus metinių ir (ar) savaitinių pamokų skaičiaus.

**TREČIASIS SKIRSNIS**

**DALYKŲ SRIČIŲ UGDYMO TURINIO ĮGYVENDINIMO YPATUMAI**

69. Dorinis ugdymas. Dorinio ugdymo dalyką mokiniui iki 14 metų parenka tėvai (globėjai, rūpintojai), o nuo 14 metų mokinys savarankiškai renkasi pats.

70. Lietuvių kalba ir literatūra. Centras, įgyvendindama ugdymo turinį:

70.1. mokiniams, kurie nepasiekia lietuvių kalbos ir literatūros Pagrindinio ugdymo bendrojoje programoje numatyto patenkinamo lygio, sudaro sąlygas pašalinti mokymosi spragas (skiria konsultacijų);

70.2. mokiniams, kurie mokėsi pagal Pagrindinio ugdymo programą mokykloje, kurioje įteisintas mokymas tautinės mažumos kalba, ir nori tęsti mokymąsi pagal pagrindinio ugdymo programą Centre, sudaromos sąlygos pasiekti bendrojoje programoje numatytus pasiekimus: vienus mokslo metus jiems skiriama 1 papildoma lietuvių kalbos ir literatūros pamoka per savaitę.

71. Užsienio kalba.

71.1. Užsienio kalbos, pradėtos mokytis pagal pradinio ugdymo programą, toliau mokomasi kaip pirmosios iki pagrindinio ugdymo programos pabaigos.

71.2. Antrosios užsienio kalbos mokyti privaloma nuo 6 klasės. Tėvai (globėjai, rūpintojai) mokiniui iki 14 metų parenka, o mokinys nuo 14 iki 16 metų tėvų (rūpintojų) sutikimu pats renkasi antrąją užsienio kalbą: anglų, rusų ar vokiečių.

71.3. Baigiant pagrindinio ugdymo programą, mokiniams pageidaujant, organizuojamas užsienio kalbų pasiekimų patikrinimas centralizuotai parengtais kalbos mokėjimo lygio nustatymo testais (pateikiamais per duomenų perdavimo sistemą KELTAS).

71.4. Keisti užsienio kalbą, nebaigus Pagrindinio ugdymo programos, galima tik tokiu atveju, jeigu mokinio norimos mokytis užsienio kalbos pasiekimų lygis ne žemesnis, nei numatyta tos kalbos bendrojoje programoje, arba jei mokinys yra atvykęs iš kitos Lietuvos ar užsienio mokyklos ir šiuo metu Centras dėl objektyvių priežasčių negali sudaryti mokiniui galimybės toliau mokytis pradėtos kalbos. Gavus mokinio tėvų (globėjų, rūpintojų) sutikimą raštu, mokiniui sudaromos sąlygos pradėti mokytis užsienio kalbos, kurios mokosi klasė, ir įveikti programų skirtumus:

71.4.1. vienus mokslo metus jam skiriama ne mažiau nei viena papildoma užsienio kalbos konsultacija per savaitę.

71.5. Jei mokinys yra baigęs tarptautinės bendrojo ugdymo programos dalį ar visą programą ir Centras nustato, kad jo vienos užsienio kalbos pasiekimai yra aukštesni, nei numatyta Pagrindinio ugdymo bendrosiose programose, mokinio ir jo tėvų (globėjų, rūpintojų) pageidavimu Centras įskaito mokinio pasiekimus ir konvertuoja pagal dešimtbalę vertinimo sistemą. Centras sudaro mokiniui individualų užsienio kalbos mokymosi planą ir galimybę vietoje užsienio kalbos pamokų lankyti papildomas lietuvių kalbos ir literatūros ar kitos kalbos pamokas kitose klasėse.

72. Gamtos mokslai.

72.1. Centras užtikrina, kad eksperimentiniams ir praktiniams įgūdžiams ugdyti gamtos mokslų dalykų turinyje būtų skiriama ne mažiau kaip 30 procentų dalykui skirtų pamokų per mokslo metus. Nesant sąlygų atlikti eksperimentus Centre, sudaromos sąlygos juos atlikti kitose tam tinkamose aplinkose.

73. Technologijos.

73.1. Mokiniai, kurie mokosi 5–7 jaunimo klasėse, kiekvienoje klasėje mokomi, proporcingai paskirsčius laiką mitybos, tekstilės, konstrukcinių medžiagų ir elektronikos technologijų programoms.

73.2. Mokiniams, kurie pradeda mokytis pagal suaugusiųjų pagrindinio ugdymo programos antrąją dalį, technologijų dalykas prasideda nuo privalomo 17 valandų integruoto technologijų kurso.

73.3. Ikiprofesinis ugdymas yra privaloma jaunimo klasės ugdymo turinio dalis. Ikiprofesinio ugdymo programai įgyvendinanti Centras 8, 9 ir 10 jaunimo klasėje skiria po 3 valandas per savaitę, per mokslo metus – 111 pamokų.

73.4. Ikiprofesinio ugdymo procesas pradedamas visiems mokiniams privalomu įvadiniu moduliu ir organizuojamas taip, kad 8 klasėje mokiniai galėtų susipažinti ir išbandyti visus centre siūlomus ikiprofesinio ugdymo programos modulius (Verslo vadyba, Žurnalistika ir leidyba, Dizainas – po 1 pamoką per savaitę), sudaromos sąlygos mokiniui motyvuotai ir kryptingai juos rinktis 9–10 klasėse.

73.5. Ikiprofesinio ugdymo programą sudaro privalomas įvadinis (iki 17 valandų) modulis ir pasirenkamieji savarankiški arba tęstiniai moduliai. Įvadinis modulis integruojamas į Verslo vadybą, jis skirtas supažindinti mokinius su Lietuvos darbo rinka, ateities profesijomis ir pan.

73.6. Ikiprofesinio ugdymo dalyko programa, skirta į praktinę veiklą orientuotam ugdymui, padeda mokiniui didinti mokymosi motyvaciją, aktyviai susipažinti su profesijomis ir ugdyti bendrąsias kompetencijas;

73.7. Mokinys, kuris mokosi pagal pagrindinio ugdymo programos antrąją dalį ir kartu pagal pirminio profesinio mokymo programos modulį (modulius), nesimoko technologijų dalyko.

74. Informacinės technologijos.

74.1. 7–8 klasėse skiriama po 37 dalyko pamokas per metus.

74.3. 9–10 ir gimnazijos I–II klasių informacinių technologijų kursą sudaro privalomoji dalis ir vienas iš pasirenkamųjų programavimo pradmenų, kompiuterinės leidybos pradmenų arba tinklalapių kūrimo pradmenų modulių. Modulį renkasi mokinys.

75. Socialiniai mokslai.

75.1. Laisvės kovų istorijai mokyti skiriama 18 pamokų, integruojant temas į istorijos pamokas.

75.3. Į istorijos, geografijos, pilietiškumo ugdymo pagrindų dalykų turinį integruojamos Lietuvos ir pasaulio realijos, kurios nuolat sistemingai atskleidžiamos ir aptariant su mokiniais nacionalinio saugumo ir gynybos pagrindų temas, tokias kaip: Lietuvos Respublikos nacionalinio saugumo samprata ir sistema, rizikos veiksnių, grėsmių ir pavojų analizė; Lietuvos gynybos politika; informaciniai ir kibernetiniai karai: tikslai, metodai, instrumentai; Lietuvos Respublikos nacionalinio saugumo pagrindų įstatymas ir kiti įgyvendinamieji gynybos ir kovos su korupcija sričių teisės aktai, ir kitas panašias temas.

76. Fizinis ugdymas.

76.1. Mokiniui, kuris:

76.1.1. 2020–2021 mokslo metais mokosi 5, 6 ar 7 klasėje, privalomos 3 fizinio ugdymo pamokos per savaitę, per mokslo metus – 111 pamokų.

76.2. Sudaromos sąlygos kiekvienam mokiniui rinktis jo pomėgius atitinkančią neformaliojo švietimo programą, skirtą fizinio aktyvumo veikloms.

76.3. Centras numato, kaip organizuos ugdymą specialiosios medicininės fizinio pajėgumo grupės mokiniams:

76.3.1. mokiniai gali dalyvauti pamokose su pagrindine grupe, bet pratimai ir krūvis jiems skiriami pagal gydytojo rekomendacijas ir atsižvelgiant į savijautą.

76.4. Parengiamosios medicininės fizinio pajėgumo grupės mokiniams krūvis ir pratimai skiriami, atsižvelgiant į jų ligų pobūdį ir sveikatos būklę. Neskiriama ir neatliekama pratimų, galinčių skatinti ligų paūmėjimą. Dėl ligos pobūdžio negalintiesiems atlikti įprastų užduočių mokytojas skiria alternatyvias atsiskaitymo užduotis, kurios atitinka mokinių fizines galimybes ir gydytojo rekomendacijas.

76.5. Centras mokiniams, atleistiems nuo fizinio ugdymo pamokų dėl sveikatos ir laikinai dėl ligos, siūlo kitą veiklą (stalo žaidimus, šaškes, šachmatus, veiklą kompiuterių klasėje, bibliotekoje, konsultacijas, socialinę veiklą ir pan.).

77. Ugdymo plano prieduose pateikiama:

77.1. Mokiniams, besimokantiems pagal Pagrindinio ugdymo programą grupine mokymosi forma kasdieniu (ar nuotoliniu) mokymosi proceso organizavimo būdu jaunimo klasėse, skiriamas pamokų skaičius per savaitę 2020–2021 mokslo metais pateikiamas 1 priede.

77.2. Mokiniams, besimokantiems pagal Suaugusiųjų Pagrindinio ugdymo programą grupine mokymosi forma nuotoliniu mokymosi proceso organizavimo būdu skiriamas pamokų skaičius per savaitę 2020–2021 mokslo metais pateikiamas 2 priede.

77.3. Mokiniams, besimokantiems pagal Suaugusiųjų Pagrindinio ugdymo programą paviene mokymosi forma nuotoliniu arba savarankišku (TI) mokymosi proceso organizavimo būdu, skiriamas individualių konsultacijų skaičius per 2020–2021 mokslo metus pateikiamas 3 priede.

78. Pagrindinio ugdymo individualizuotos programos įgyvendinimas pateikiamas 7 priede.

**IV SKYRIUS**

**VIDURINIO UGDYMO PROGRAMOS VYKDYMAS**

79. Vidurinio ugdymo programos trukmė – dveji mokslo metai.

79.1. Vidurinio ugdymo programą sudaro šios sritys: dorinis ugdymas: (etika); kalbos: lietuvių kalba ir literatūra, užsienio kalbos, užsienio kalba; matematika; gamtamokslinis ugdymas: biologija, chemija, fizika; socialinis ugdymas: istorija, geografija; meninis ugdymas: dailė, muzika; informacinės technologijos; fizinis ugdymas.

79.2. Vidurinio ugdymo turinį sudaro:

79.2.1. privaloma dalis: privalomi mokytis dalykai ir privalomai pasirenkamieji dalykai;

79.2.2. laisvai pasirenkama dalis: pasirenkamieji dalykai, dalykų moduliai. Pasirenkamieji dalykų moduliai neskaičiuojami kaip atskiri dalykai.

80. Mokinys, atsižvelgdamas į tolesnius mokymosi planus, priima sprendimą, kuriuos dalykus renkasi mokytis pagal vidurinio ugdymo programą, apsisprendžia dėl brandos darbo III ar IV gimnazijos klasėje rengimo ir kartu su mokytojais, padedant tėvams (globėjams, rūpintojams), pasirengia individualų ugdymo planą.

81. Mokinio pasirinkti mokytis dalykai tampa privalomi. Jeigu pasirinkto dalyko programos mokinys nebaigia ir nepasiekia joje numatytų pasiekimų – pripažįstama, kad jis jo nesimokė.

83. Laikinosios grupės vidurinio ugdymo programai įgyvendinti sudaromos iš mokinių, kurie pasirenka tą pačią bendrojo ugdymo dalyko kurso programą, tą patį dalyko modulį ar pasirenkamąjį dalyką.

84. Jeigu mokinys pageidauja, Centras sudaro sąlygas (skiria konsultacijas) pagerinti pasirinktų ugdymo sričių ar atskirų dalykų kompetencijas, papildomai rengtis brandos egzaminams ar tolesniam mokymuisi.

85. Mokiniui, atvykusiam iš kitos mokyklos, Centras užtikrinti galimybę įgyvendinti savo individualų ugdymo planą arba, nesant tam sąlygų, pasiūlo keisti pasirinktus dalykus ar modulius.

86. Centras užtikrina, kad privalomų, privalomai ir laisvai pasirenkamų dalykų mokinio individualiame plane būtų ne mažiau nei 8.

87. Centras sudaro sąlygas mokinių socialinei-pilietinei veiklai, savanorystei ir skatina mokinius jomis užsiimti, padeda mokiniams susipažinti su profesijų įvairove ir pasirinkimo galimybėmis, planuoti tolesnį savo mokymąsi ir (ar) darbinę veiklą, karjerą.

88. Mokinių mokymas namuose organizuojamas nuotoliniu mokymo proceso organizavimo būdu.

89. Žmogaus saugos dalykas integruojamas į kitų dalykų ugdymo turinį.

90. Mokiniams, kurie mokosi savarankiškai ar nuotoliniu būdu pavienio mokymosi forma, konsultacijoms skiriama iki 15 procentų Bendruosiuose ugdymo planuose nustatyto pamokų skaičiaus.

91. Ugdymo plano prieduose pateikiama:

91.1. Mokiniams, besimokantiems pagal Suaugusiųjų vidurinio ugdymo programą grupine mokymosi forma kasdieniu (ar nuotoliniu) mokymosi proceso organizavimo būdu, skiriamas pamokų skaičius per savaitę 2020–2021 ir 2021-2022 mokslo metais pateikiamas 4 priede.

91.2. Mokiniams, besimokantiems pagal Suaugusiųjų vidurinio ugdymo programą grupine mokymosi forma neakivaizdiniu mokymosi proceso organizavimo būdu, skiriamas pamokų skaičius per savaitę 2020–2021 ir 2021-2022 mokslo metais pateikiamas 5 priede.

91.3. Mokiniams, Centro skyriuje (Tardymo izoliatoriuje) besimokantiems pagal Suaugusiųjų vidurinio ugdymo programą paviene mokymosi forma savarankišku mokymosi proceso organizavimo būdu, skiriamas konsultacijų skaičius per metus 2020–2021 ir 2021-2022 mokslo metais pateikiamas 6 priede.

**V SKYRIUS**

**MOKINIŲ, TURINČIŲ SPECIALIŲJŲ UGDYMOSI POREIKIŲ (IŠSKYRUS ATSIRANDANČIUS DĖL IŠSKIRTINIŲ GABUMŲ), UGDYMO ORGANIZAVIMAS**

**PIRMASIS SKIRSNIS**

**BENDROSIOS NUOSTATOS**

92. Centras užtikrina visų mokinių įtrauktį į švietimą, šalina kliūtis, trukdančias teikti būtiną mokymosi ir švietimo pagalbą, pritaikyti mokymosi aplinką.

93. Centras, formuodamas mokyklos, klasės, mokinio ugdymo turinį ir organizuodamas, įgyvendindamas ugdymo procesą, vadovaujasi bendrosiomis programomis ir šio skyriaus nuostatomis ir atsižvelgia į:

93.1. mokinio mokymosi ir švietimo pagalbos poreikius;

93.2. formaliojo švietimo programą;

93.3. mokymosi formą ir mokymo proceso organizavimo būdą;

93.4. švietimo pagalbos specialistų, Centro vaiko gerovės komisijos, pedagoginių psichologinių ar švietimo pagalbos tarnybų rekomendacijas.

94. Pagrindinio ugdymo individualizuotos programos įgyvendinimas nurodomas 7 priede.

**ANTRASIS SKIRSNIS**

**INDIVIDUALAUS UGDYMO PLANO RENGIMAS**

95. Centras, rengdamas ugdymo planą mokiniui ir vadovaudamasis Bendruosiuose ugdymo planuose nurodytu pamokų skaičiumi:

95.1. iki 30 procentų koreguoja dalykų programoms įgyvendinti skiriamų pamokų skaičių (nemažinant nustatyto mokiniui minimalaus pamokų skaičiaus per savaitę);

95.2. planuoja specialiąsias pamokas ir didina pamokų, skirtų ugdymo sričiai, socialinei veiklai ir t. t., skaičių, siekiant plėtoti asmens kompetencijas ir tenkinti ugdymosi poreikius;

95.3. keičia specialiųjų pamokų, pratybų ir individualiai pagalbai skiriamų valandų (pamokų) skaičių;

95.4. keičia pamokų trukmę, dienos ugdymo struktūrą;

95.5. formuoja nuolatines ar laikinąsias grupes, pogrupius iš tų pačių ar skirtingų klasių mokinių;

95.6. moko tik vienos užsienio kalbos – mokinį, turintį klausos, įvairiapusių raidos, elgesio ir emocijų, kalbos ir kalbėjimo, skaitymo ir (ar) rašymo, intelekto (taip pat ir nepatikslintų intelekto), judesio ir padėties, bendrųjų mokymosi sutrikimų, turintį kochlearinius implantus;

95.7. besimokantį pagal individualizuotą pagrindinio ugdymo programą pagrindinio ugdymo programoje prasidedančius dalykus sieja su praktiniais mokinio interesais, kasdiene gyvenimo patirtimi.

96. Mokiniui, kuris mokosi pagal pritaikytą bendrojo ugdymo programą, individualus ugdymo planas sudaromas vadovaujantis Bendruosiuose ugdymo planuose nurodomu pamokų skaičiumi, kuris koreguojamas iki 20 procentų. Bendras pamokų ir neformaliojo švietimo pamokų skaičius didinamas atsižvelgiant į mokinio galias ir ugdymosi poreikius, specialistų rekomendacijas.

97. Bendrojo ugdymo dalykų programas pritaiko mokytojas, atsižvelgdamas į mokinio gebėjimus ir galias, specialiojo pedagogo ir (ar) kitų vaiko gerovės komisijos narių rekomendacijas.

**TREČIASIS SKIRSNIS**

**MOKINIŲ, TURINČIŲ SPECIALIŲJŲ UGDYMOSI POREIKIŲ, MOKYMOSI PASIEKIMŲ IR PAŽANGOS VERTINIMAS**

98. Mokinio, kuris mokosi pagal bendrojo ugdymo programą, mokymosi pasiekimai ir pažanga vertinami pagal bendrosiose programose numatytus pasiekimus.

99. Mokinio, kuriam bendrojo ugdymo programa pritaikoma, mokymosi pažanga ir pasiekimai ugdymo procese vertinami pagal bendrojoje programoje numatytus pasiekimus, aptarus su mokiniu, jo tėvais (globėjais, rūpintojais), švietimo pagalbą teikiančiais specialistais, kokiais aspektais bus pritaikomas ugdymo turinys, ko sieks ir mokysis mokinys, kaip bus mokoma(si). Su mokiniu dalykų mokytojai aptaria, kokie bus mokinio mokymosi pasiekimų vertinimo ir pa(si)tikrinimo būdai, kokiomis mokymo(si) priemonėmis bus naudojamasi, pažymint viską Individualiame plane. Pažanga fiksuojama TaMo dienyne kaupiamaisiais pažymiais.

100. Mokinio, kuris mokosi pagal individualizuotą pagrindinio ugdymo programą mokymosi pasiekimų vertinimas (atsižvelgiant į mokinio galias ir vertinimo suvokimą, specialiuosius ugdymosi poreikius, numatomą pažangą, tėvų (globėjų, rūpintojų) pageidavimus) fiksuojamas kaupiamaisiais pažymiais TaMo dienyne.

**KETVIRTASIS SKIRSNIS**

**SPECIALIOSIOS PEDAGOGINĖS IR SPECIALIOSIOS PAGALBOS MOKINIAMS TEIKIMAS**

101. Specialiosios pedagoginės ir specialiosios pagalbos paskirtis – didinti ugdymo veiksmingumą.

102. Centras specialiąją pedagoginę ir specialiąją pagalbą mokiniui teikia vadovaudamasis teisės aktais ir įgyvendindamas pedagoginės psichologinės ar švietimo pagalbos tarnybos ir Centro vaiko gerovės komisijos rekomendacijas.

103. Specialioji pedagoginė pagalba teikiama:

103.1. vadovaujantis Specialiosios pedagoginės pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1228 „Dėl Specialiosios pedagoginės pagalbos teikimo tvarkos aprašo patvirtinimo“;

103.2. ugdymo proceso metu ar pasibaigus ugdymo procesui, atsižvelgiant į mokinio galias, keliamus ugdymo(si) tikslus, tenkinant jo reikmes;

103.3. specialiųjų pratybų forma: individualiai, mažoms grupelėms (2–4 mokiniai), grupėms (5–8 mokiniai). Mokiniams, turintiems didelių ir labai didelių specialiųjų ugdymosi poreikių, pagalba teikiama per specialiąsias pamokas;

103.4. jei Centre nėra reikiamos kvalifikacijos specialistų, galinčių teikti ugdymą ir švietimo pagalbą regos, klausos, įvairiapusių raidos (autizmo), elgesio ir (ar) emocijų sutrikimų turinčiam mokiniui, kuriam rekomenduota papildoma specialioji pedagoginė pagalba, jam skiriamos ne mažiau kaip 74 valandos per metus individualioms specialiojo pedagogo konsultacijoms ir (ar) papildomai dalyko mokytojo pagalbai arba sudaromos sąlygos šias paslaugas mokiniui gauti specialiosios paskirties įstaigoje, specialiojo ugdymo centruose.

104. Specialioji pagalba teikiama vadovaujantis Specialiosios pagalbos teikimo mokyklose tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1229 „Dėl Specialiosios pagalbos teikimo mokyklose (išskyrus aukštąsias mokyklas) tvarkos aprašo patvirtinimo“.

**PENKTASIS SKIRSNIS**

**MOKINIŲ, TURINČIŲ SPECIALIŲJŲ UGDYMOSI POREIKIŲ, MOKYMAS NAMIE**

105. Mokinio, turinčio specialiųjų ugdymosi poreikių, mokymą namie savarankišku ar nuotoliniu mokymo proceso organizavimo būdu organizuoja Centras pagal vaiko gerovės komisijos ir pedagoginės psichologinės ar švietimo pagalbos tarnybos, gydytojų rekomendacijas, sudaręs individualų ugdymo planą mokymosi namie laikotarpiui.

106. Mokinio, kuris mokosi pagal pritaikytą ar individualizuotą pagrindinio ugdymo programą, mokymas namie organizuojamas vadovaujantis ugdymo plano 59–63 punktais. Mokyti namie skiriamos ne mažiau kaip 296 valandos per metus, iki 74 pamokų per metus skiriama specialiosioms pamokoms ar specialiosioms pratyboms.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

SUDERINTA

Švietimo skyriaus vedėjo pavaduotoja,

atliekanti vedėjo funkcijas

Ona Gucevičienė

2020 m. rugpjūčio ... d.

SUDERINTA

Centro tarybos protokolu Nr. 2-7

2020 m. rugpjūčio 27 d.